# Walter Scott

Sir Walter Scott :
| Poltredet gant Henry Raeburn e 1822 ||
| Obererezh | Alvokad, barner, ofiser-a-justis, barzh, romantour, dramaour, istorour |
| Ganedigezh | 15 a viz Eost 1771 Din-Edin, Bro-Skos |
| Marv | 21 a viz Gwengolo 1832 Galashiels, Bro-Skos |
| Yezh skrivañ | Saozneg |
| Luskad lennegel | Romantelouriezh |
| Oberennoù pennañ ||
| Minstrelsy of the Scottish Border Waverley Ivanhoe ||
| Sinadur | |
| kemmañ |
Sir Walter Scott, 1añ Baronet FRSE FSAScot (Dinedin, 15 a viz Eost 1771 – Galashiels, 21 a viz Gwengolo 1832), a oa ur skrivagner, ur barzh, un dramaour hag un istorour skosat.
Un darn vras eus e oberennoù zo chomet klasel e lennegezh Europa hag e hini Bro-Skos, en o zouez ar romantoù Ivanhoe, Rob Roy, Waverley, Old Mortality, The Heart of Mid-Lothian ha The Bride of Lammermoor, hag ar barzhonegoù-danevellañ The Lady of the Lake ha Marmion. Bras e voe e levezon war lennegezh Europa ha hini Stadoù-Unanet Amerika.
Un alvokad, ur barner hag un ofiser-a-justis e oa dre vicher ; e-kichen e labour e oa grefier ha barner-baleer Selkirkshire. Unan eus izili pennañ an tuad politikel Tory e oa, hag un ezel eus ar Royal Highland and Agricultural Society of Scotland ; beskadoriad ar Society of Antiquaries of Scotland e voe adalek 1827 betek 1829, ha kadoriad ar Royal Society of Edinburgh adalek 1820 betek 1832
Dre e c'houiziegezh a-fet Istor hag e zonezon evit skrivañ e voe diazezer ar romant istorel evel ur rann eus ar romantelouriezh en Europa.
D'an 22 a viz Ebrel 1820 e voe deroet dezhañ an titl a varonet ("baronig") Abbotsford e Roxburghshire, Bro-Skos ; da get ez eas an titl goude marv e vab e 1847.

## Yaouankiz

D'ar 15 a viz Eost 1771 e kêr gozh Din-Edin e voe ganet Walter Scott, navet bugel Walter Scott (1729–1799), un ezel eus Klann Scott hag ur gwiraour er Society of Writers to Her Majesty's Signet, hag e bried Anne Rutherford, ur c'hoar d'ar mezeg ha kimiour Daniel Rutherford hag un diskennadez eus Klann Swinton.
Goude ur barrad poliomyelitis e 1773, pa oa daou vloaz, e chomas kamm, ur stad hag a levezonas e vuhez hag e oberennoù. Evit gwellaat e yec'hed e voe kaset da vevañ en atant e dud-kozh a-berzh tad er Scottish Borders Eno e teskas lenn dre e voereb Jenny Scott, ha diganti e teskas ar yezh hag ar mojennoù niverus a gaver er braz eus e oberennoù.
E miz Genver 1775, oadet pevar bloaz, e tistroas da Zin-Edin ; en hañv en devoe ur gurvezh gant e aunt Jenny e Bath e Somerset, e su Bro-Saoz. Er goañv 1776 e tistroas da di e dud-kozh, kent ur gurvezh all en hañvezh 1777 e Prestonpans nepell diouzh Din-Edin.
Bloaz goude, e 1778, Walter Scott, 7 vloaz, a zistroas da Zin-Edin da chom gant e dud en o annez nevez, m'en devoe kentelioù kent bezañ skoliataet. E miz Here 1779 e voe er Royal High School e kêr. Dre ma oa gouest da vale gwelloc'h ez ae da weladenniñ kêr hag ar maezioù tro-war-dro. Kalz e lenne ivez : romantoù marc'hegelezh, barzhonegoù, levrioù diwar-benn an Istor hag ar beajoù. Ouzhpenn ar skol en devoe kentelioù prevez war ar jedoniezh hag ar skrivañ, ha digant e gelenner e teskas Istor Iliz Bro-Skos.
E 1783 e kredas d'e dud e oa aet ar bugel 12 vloaz dreist e nerzh, setu e voe kaset da chom e-pad c'hwec'h mizvezh gant e voereb Jenny e Kelso er Scottish Borders, ma voe skoliataet ; eno e kejas ouzh ar vreudeur Ballantyne, a voe e voullerien hag embannerien diwezhatoc'h.

## Studier

E miz Du an hevelep bloaz e voulc'has Walter Scott gant e studi klasel e Skol-veur Din-Edin. E miz Meurzh 1786, oadet 14 vloaz, e voe deskard e burev e dad evit bezañ gwiraour er Society of Writers to Her Majesty's Signet d'e dro. Er skol hag er skol-veur en devoa kejet ouzh Adam Ferguson, Jr., mab d'ar prederour hag istorour Adam Ferguson hag a zalc'he saloñsoù lennegel. Drezo e kejas Walter yaouank ouzh ar barzh dall Thomas Blacklock (1721-1791) hag e vroudas da lenn dastumad barzhonegoù Ossian embannet gant James Macpherson. E-kerzh ar goañvezh 1786-87, Walter Scott, 15 vloaz, a gejas ouzh ar barzh Robert Burns (1759-1796) en unan eus saloñsoù Adam Ferguson. ]] E 1789 e tistroas d'ar skol-veur evit studiañ ar gwir. Er bloaz-se end-eeun e voe eno unan eus diazezerien al Literary Society ha degemeret e voe er Speculative Society, ur gevredigezh tuet war ar c'homz dirak selaouerien ha war an aozañ oberennoù lennegel ; levraoueger e voe da-heul, ha sekretour-teñzorer bloaz goude
Goude echuet e studi war ar gwir, Walter Scott a voe alvokad e Din-Edin, ma voe degemeret er gevredigezh alvokaded dizalc'h Faculty of Advocates e 1792. Bloaz warn-ugent e oa an alvokad yaouank.
E 1797, brud a-zivout un aloubadeg an Bro-C'hall a vroudas Walter ha meur a vignon dezhañ d'en em rollañ er Royal Edinburgh Volunteer Light Dragoons, ma sevijas betek deroù ar bloavezhioù 1800 ; en abeg d'e gammadur ne c'helle ket stourm war droad evel e vignoned, setu e voe anvet da gartermaster ha sekretour.

## Kammedoù kentañ el lennegezh

Er bloavezhioù 1790 e oa bet entanet Walter Scott gant al lennegezh c'hermanek ; er bloaz 1796 ez embannas e droidigezh saoznek eus div varzhoneg alamanek gant Gottfried August Bürger (1747-1796), Der wilde Jäger (tr. The Chase) ha Lenore (tr. William and Helen). N'eo ket dre zegouezh e reas : d'ar mare-se e oa dedennet-bras an Alamaned gant o fivelezh, gant sevenadur o fobl ha gant o lennegezh krennamzerel, dres p'edo W. Scott o studiañ hengoun e vro. Unan eus e levrioù muiañ-karet abaoe e vugaleaj e oa Reliques of Ancient English Poetry gant an eskob Thomas Percy (1729-1811). A-hed ar bloavezhioù 1790 e oa bet o furchal dastumadoù dornskridoù hag o redek ar Borders da selaou kanaouennoù hengounel. Gant skoazell an indezour skosat John Leyden (1775-1811) ez embannas div levrenn Minstrelsy of the Scottish Border e 1802, enno 48 kanaouenn, 26 anezho o vout embannet evit ar wech kentañ ; un eil embannadur, kresket hag e teir levrenn, a voe bloaz goude. Meur a gentel eus ur ganaouenn a veze kendeuzet en ur skrid kempoellekoc'h, ar pezh a lakaas keuz da sevel e W. Scott diwezhatoc'h Berzh bras a reas an dastumadeg kerkent hag embannet ; meur a wech e voe adembannet ha kresket betek an embannadur diwezhañ e 1830, daou vloaz a-raok tremenvan Walter Scott.
E 1797 ivez, p'edo o veajiñ el Lake District, e kejas Walter Scott ouzh Charlotte Charpentier, ur verc'h da Jean Charpentier a-orin eus Lyon (Bro-C'hall) hag a oa ur minor da Lord Downshire e Cumberland ; goude teir sizhunvezh lez e kinnigas Walter dimeziñ ganti, hag euredet e voent da zerc'hent an Nedeleg e Carlisle E Din-Edin e 1799 e voe ganet Sophia, o merc'h henañ ; pevar a-douez o femp a vugale a vevas koshoc'h eget o zad. E vab henañ, Sir Walter Scott, 2vet baronet, en devoe titl ha peadra e dad da hêrezh.
Er bloaz 1799 ivez e voe anvet Walter Scott da varner-baleer Selkirkshire. Da neuze e c'helle bevañ aes a-walc'h diwar e vicher, e garg a varner, korvoder e bried, gwerzh e skridoù hag e rann e madoù dister e dad.
E 1798, James Ballantyne en devoa embannet troidigezh W. Scott eus Erlkönig Goethe (1782) en e gazetenn The Kelso Mail ; e 1799 en he embannas a-gevret gant an troidigezhioù diwar G. A. Bürger en un dastumad prevez anvet Apology for Tales of Terror. E 1800 e voe broudet gant Walter Scott da staliañ e embregerezh e Din-Edin, ar pezh a voe graet e 1802 a-drugarez d'un amprest kavet gant ar skrivagner, goude embannadur kentañ ar Minstrelsy e Kelso. Adalek 1805 e voe W. Scott ur c'heveler en ti-moullañ, a voullas holl oberennoù ar skrivagner betek enkadenn 1825.

## Barzh

Etre 1805 ha 1817, Walter Scott a skrivas pemp barzhoneg hir (c'hwec'h kan e pep unan), peder barzhoneg berroc'h a embannas e-unan, ha kalz barzhonegoùigoù. Brudetañ barzh e amzer e voe betek ma voe embannet daou gan kentañ Childe Harold's Pilgrimage Lord Byron e 1812.
The Lay of the Last Minstrel (1805) zo ur varzhoneg hir awenet gant marc'hegelezh ar Borders, skrivet gantañ gant ar soñj he lakaat en eil embannadur ar Minstrelsy.
Tri bloaz diwezhatoc'h, e 1808, e teuas er gouloù Marmion, ur varzhoneg c'hwec'h kan enni hag a gas da Emgann Flodden (1513). Un nevezenti a voe degaset gant ar barzh : ur rakger da bep kan, e stumm ul lizher d'ur mignon ; un nevezenti all a voe e 1807 : rakprenet e voe gwirioù an oberenn glok gant an embanner, padal ne oa bet skrivet nemet ar c'han kentañ — ha gant gwir abeg, pa voe embannet teir gwech ha gwerzhet 8 000 skouerenn en holl.
E barr e vrud e voe Walter Scott evel barzh goude e drede oberenn, The Lady of the Lake (1810) ; 20 000 skouerenn a voe gwerzhet er bloaz kentañ.
Berzh mat a reas an div varzhoneg hir all, Rokeby (1813) ha The Lord of the Isles (1815), hogen ne dizhjont ket hini The Lady of the Lake.
Ur skridvarnour e voe Walter Scott ivez a-hed e vuhez. Pennadoù a savas evit ar gelaouenn lennegel virour Edinburgh Review etre 1803 and 1806, hogen digoumanantiñ a reas pa savas ar gelaouenn a-du gant sinañ ar peoc'h gant Napoleon Iañ. Ken abred ha 1809 e krouas ur gelaouenn lennegel virour all, The Quarterly Review, ma savas pennadoù a-hed an nemorant eus e zevezhioù$^,$.
Er bloaz 1813 e nac'has ar barzh bezañ Poet Laureate of the United Kingdom, war zigarez ma oa aet war ziskar perzhioù oberennoù an dalc'hidi gent.

## Romantour

Levezonet e oa bet Walter Scott gant al lennegezh c'hotek : e 1801 en devoa kenlabouret gant Matthew Gregory Lewis war Tales of Wonder
Pa voe embannet The Lay of the Last Minstrel e 1805 e oa bet boulc'het ur romant gant ar barzh, en devoa skrivet un nebeud pennadoù eus Waverley ; dilezel skrivañ a eure avat goude ma oant bet kavet fall a-walc'h gant ur mignon dezhañ. Er bloaz 1810, goude berzh bras The Lady of the Lake, ez adkrogas gant Waverley en ur lakaat an haroz da veajiñ dre Vro-Skos kent paouez adarre hag adkregiñ e 1813 ; e 1814 e voe embannet e romant kentañ neuze. Mil skouerenn hepken a voe moullet, hogen ker bras ur berzh a reas ma voe moullet 3 000 ouzhpenn da-heul. Seizh romant warn-ugent a zeuas war-lerc'h ; ar pempvet, Rob Roy (1817) e voe moullet 10 000 skouerenn anezhañ, ar pezh a droas d'ur reol. Disin e oa Waverley pa zeuas er gouloù, abalamour ma oa brudet W. Scott evel ur barzh. Betek 1826 e chomas an traoù evel-se : By the Author of « Waverley » pe Tales of My Landlord ("Kontadennoù digant ma lojer") e oa sinadur romantoù ar barzh betek 1826,ar bloaz ma voe rivinet ; koulskoude, an holl dud a ouie piv e oa an aozer, ha hennezh a ouie e ouient.
Romantoù istorel hepken zo bet skrivet gant Walter Scott, war-bouez Saint Ronan's Well (an 18vet, 1824) ; The Antiquary (1816) a c'hoarvez e 1794, pa c'hoarvez Count Robert of Paris (1832) e-kerzh ar Groaziadeg kentañ (1096-1099) ; c'hwezek anezho a c'hoarvez e Bro-Skos, ar pemp kentañ en o zouez. E Bro-Saoz avat e c'hoarvez ar c'hwec'hvet, Ivanhoe (1820), er XII$^{vet}$ kantved.
A-feur ma kreske an niver a romantoù e vezent adembannet e dastumadoù : Novels and Tales (1819), Historical Romances (1822), Novels and Romances (1824) ha daou stirad Tales and Romances (1827 ha 1833).
Ur romantour e voe Walter Scott adalek Waverley e 1814 hogen ur barzh e chomas ivez, pa sile barzhonegoù savet gantañ en e romantoù (The Heart of Mid-Lothian, pennad 41, ha The Bride of Lammermoor, pennad 3, da skouer) ; alies e lakae ur varzhonegig e gwerzennoù e deroù ur pennad, savet gantañ pe gant barzhed all.

## Sir Walter Scott

Er bloaz 1817, diwar intrudu Walter Scott, ar priñs rejant (a voe roue Bro-Saoz e 1820 dindan an anv George IV) a gargas ofiserien, ar skrivagner en o zouez, da adkavout « Enorioù Bro-Skos », eleze Bravigoù ar Gurunenn : ar Gurunenn, an Heizh ha Kleze ar Stad a oa bet kuzhet e-kerzh gwarezveli Oliver Cromwell (1599-1658) ha brudet evel kollet pe gaset da Vro-Saoz ; e Kastell Din-Edin e oant, en ur voest na oa ket bet digoret abaoe an Union with England Act (1707). D'ar 4 a viz C'hwevrer 1818, Walter Scott hag un nebeud soudarded a zigoras ar voest hag a adlakaas an Enorioù er gouloù ; d'an 19 a viz Eost, a-drugarez da W. Scott, e vignon Adam Ferguson a voe anvet da Virour an Enorioù. E miz Ebrel 1820 e voe deroet an titl a varonig d'ar barzh e London, alese e anv « Sir Walter Scott, 1añ Baronet ».
Goude tronidigezh George IV ha dre e urzh, Kuzul-kêr Din-Edin a bedas Walter Scott da aozañ chomadenn ar roue nevez e Bro-skos e 1822. Teir sizhunvezh hepken a voe roet da Walter Scott, hogen dont a reas a-benn da aozañ un abadenn istorel mennet da fromañ ar roue ha da adunvaniñ kevredigezh Bro-Skos. Ar roue a voe gwisket gant un tartan, ha degemeret mat gant ar bobl, niverus an tartan en engroez ivez ; goude-se e troas an tartan da arouez pivelezh Bro-Skos.

## Kudennoù arc'hant ha tremenvan

Er bloaz 1825 e c'hoarvezas er Rouantelezh-Unanet a-bezh un enkadenn-vankoù hag a rivinas an ti-moullañ Ballantyne, ha Walter Scott war an dro pa sammas un dle a 130 000 lur sterling (war-dro 12 milion a lurioù sterling e 2022). Kentoc'h eget disklêriañ e vanktorr pe degemer skoazell digant e vignoned niverus, ar roue en o zouez, e fizias e di hag e vadoù en e gredourien hag e skrivas evit kas e zle da get. Ouzhpenn da se, e bried Charlotte a varvas e 1826.
Hag eñ labourat muioc'h c'hoazh eget biskoazh : etre 1826 e 1832 ez embannas c'hwec'h romant, daou istor berr ha daou bezh-c'hoari, unnek oberenn nann-faltazius hag un deizlevr. A-douez an oberennoù nann-faltazius emañ Life of Napoleon Buonaparte (1827), div levrenn e History of Scotland (1829 ha 1830), ha pevar zamm eus ar stirad Tales of a Grandfather – Being Stories Taken From Scottish History (unan bep bloaz, 1828–1831. Dalif e voe e zeizlevr avat, pa ne voe embannet The Journal of Sir Walter Scott nemet e 1890.
War washaat ez eas yec'hed Sir Walter Scott goude kement a boanioù hag a labour. Evit klask e wellaat e lestras e miz Here 1831 war-du Malta ha Napoli. War hent an distro d'ar gêr e lestras e Köln war-du Rotterdam ; p'edo e bourzh war ar stêr Rhein e voe skoet a-nevez gant ur gwaskad kalon ; prederiet e voe en Emmerich-am-Rhein kent lestrañ war-du Bro-Saoz d'an 12 a viz Mezheven 1832. Goude erruet en e vro e voe kaset da Abbotsford, ma varvas d'an 21 a viz Gwengolo, oadet 61 bloaz. Beziet e voe e Dryburgh Abbey, Berwickshire, e-kichen e bried.
Endleet edo Sir Walter Scott pa varvas, hogen gwerzhet c'hoazh e veze e oberennoù, ha nebeut goude e varv e voe diverket e zleoù.

## Oberennoù
### Romantoù
#### Waverley Novels

Peogwir ne sinas Walter Scott hini ebet eus e oberennoù kent 1827 e reer Waverley Novels ("Romantoù Waverley") eus ur stirad romantoù bet embannet etre 1814 ha 1832 ; adalek 1827 e veze skrivet « gant aozer Waverley » war an talbennoù.
* 1814 : Waverley, or, 'Tis Sixty Years Since
* 1815 : Guy Mannering, or, The Astrologer
* 1816 : The Antiquary • Tales of My Landlord, rann gentañ : The Black Dwarf ha The Tale of Old Mortality
* 1818 : Rob Roy ; Tales of My Landlord, eil rann : The Heart of Mid-Lothian
* 1819 : Tales of My Landlord, trede rann : The Bride of Lammermoor ha A Legend of Montrose
* 1820 : Ivanhoe • The Monastery • The Abbot
* 1821 : Kenilworth
* 1822 : The Pirate • The Fortunes of Nigel • Peveril of the Peak
* 1823 : Quentin Durward
* 1824 : Saint Ronan's Well • Redgauntlet
* 1825 : Tales of the Crusaders' : The Betrothed ha The Talisman
* 1826 : Woodstock, or, The Cavalier
* 1827 : Chronicles of the Canongate, rann gentañ : Chrystal Croftangry's Narrative, The Highland Widow, The Two Droversha The Surgeon's Daughter
* 1828 : Chronicles of the Canongate, eil rann : St Valentine's Day, or, The Fair Maid of Perth
* 1829 : Anne of Geierstein, or, The Maiden in the Mist
* 1832 : Tales of My Landlord, pevare rann : Count Robert of Paris ha Castle Dangerous

#### Romantoù all

* 1831–1832 : The Siege of Malta
* 1832 : Bizarro

### Barzhonegoù

Kalz barzhonegoù berr pe ganaouennoù gant Walter Scott a oa lodennoù eus barzhonegoù hiroc'h lakaet en e romantoù, e istorioù hag e bezhioù-c'hoari.
* 1796 : Translations and Imitations from German Ballads : Two Ballads, translated from the German of Gottfried Augustus Bürger
* 1800 : Glenfinlas
* 1802–1803 : Minstrelsy of the Scottish Border
* 1805 : The Lay of the Last Minstrel
* 1806 : Ballads and Lyrical Pieces
* 1808 : Marmion: A Tale of Flodden Field
* 1810 : The Lady of the Lake
* 1811 : The Vision of Don Roderick
* 1813 : The Bridal of Triermain • Rokeby
* 1815 : The Field of Waterloo • The Lord of the Isles
* 1817 : Harold the Dauntless
* 1825 : Bonnie Dundee

### Istorioù berr

* 1811 : The Inferno of Altisidora
* 1817 : Christopher Corduroy
* 1818 : Alarming Increase of Depravity Among Animals • Phantasmagoria
* 1827 : The Highland Widow ha The Two Drovers (Chronicles of the Canongate, rann gentañ)
* 1828 : The Keepsake Stories : My Aunt Margaret's Mirror, The Tapestried Chamber ha Death of the Laird's Jock
* 1832 : A Highland Anecdote

### Pezhioù-c'hoari

* 1799 : Goetz of Berlichingen, with the Iron Hand: A Tragedy
* 1822 : Halidon Hill
* 1823 : MacDuff's Cross
* 1830 : The Doom of Devorgoil • Auchindrane

### Nann-faltazi

* 1814–1817 : The Border Antiquities of England and Scotland
* 1815–1824 : Essays on Chivalry, Romance, and Drama
* 1816 : Paul's Letters to his Kinsfolk
* 1819–1826 : Provincial Antiquities of Scotland
* 1821–1824 : Lives of the Novelists
* 1825–1832 : The Journal of Sir Walter Scott
* 1826 : The Letters of Malachi Malagrowther
* 1827 : The Life of Napoleon Buonaparte
* 1828 : Religious Discourses. By a Layman • Tales of a Grandfather; Being Stories Taken from Scottish History
* 1829 : The History of Scotland: Volume I • Tales of a Grandfather; Being Stories Taken from Scottish History
* 1830 : The History of Scotland: Volume II • Tales of a Grandfather; Being Stories Taken from Scottish History • Letters on Demonology and Witchcraft
* 1831 : Tales of a Grandfather; Being Stories Taken from the History of France • Tales of a Grandfather: The History of France (Eil stirad)

## Levrlennadur

* (en) Lockhart, John Gibson (1852). Memoirs of the Life of Sir Walter Scott, Bart. New York : HardPress, 2020 (ISBN 978-0-371-41280-0)
* (en) Johnson, Edgar (1870). Sir Walter Scott: The Great Unknown. London : Macmillan, 1970, div levrenn.

## Liammoù diavaez

a vo kavet e Wikimedia Commons.
* (en) Oberennoù Sir Walter Scott e Wikisource'.
* (en) Arroudoù e Wikiquote'.

## Notennoù

* ↑ Mirourien, savet a-enep ar gatoligiezh skoret gant ar Stad skosat, hag a-du gant ur gevredigezh diazezet war lignez c'hlan ar rouaned.
* ↑ 'Society of Antiquaries of Scotland'.
* ↑ (en) 'Clan Scott'. Kavet : 28/10/2022.
* ↑ A hiniennekaas an nitrogen e 1772.
* ↑ (en) Cone, T. E., jr., (1973). Was Sir Walter Scotte's lameness cause by poliomyelitis ?. In : 'Pediatrics, levrenn 51, niv. 1, p. 33. Kavet : 28/10/2022.
* 1 2 'Edinburgh University'. Kavet : 28/10/2022.
* ↑ 'Edinburgh University'. Kavet : 28/10/2022.
* ↑ Lockhart 1852, pp. 378–379.
* 1 2 3 4 5 (en) Hewitt, David (2004). Scott, Sir Walter (1771–1832). In : 'Oxford Dictionary of National Biography'. Kavet : 28/10/2022.
* ↑ J. G. Lockhart (1872). 'The Life of Sir Walter Scott, pennad 2, p. 48. Kavet : 28/10/2022.
* ↑ (en) 'University of Edinburgh'. Kavet : 28/10/2022.
* ↑ (en) Grierson, H. J. C. (emb.). The Letters of Sir Walter Scott: 1787‒1807. London, 1932 p. 166 : Da Anna Seward, 30/11/1802. Kavet : 28/10/2022..
* ↑ D'an 9 a viz Gwengolo 1513 e c'hoarvezas e Northumberland, etre ost ar roue Seumas IV Alba ha hini kont Surrey en anv ar roue saoz Henry VIII. Diouzh an niver a soudarded e voe ar brasañ kad etre an div rouantelezh ; ar Saozon a voe trec'h, ha Seumas IV a varvas war an dachenn.
* ↑ (en) Walter Scott (1808). Marmion: A Tale of Flodden Field in Six Cantos. Scotts Valley : CSIPP, 2018 (ISBN 978-1-7170-2032-1)
* ↑ Johnson 1870, pp. 299-300.
* ↑ (en) Bowen, Ann & Todd, William B.. Sir Walter Scott: A Bibliographical History 1796‒1832. Newcastle : Oak Knoll, 1998 (ISBN 978-1-884718-64-9)
* ↑ (en) 'Edinburgh University'. Kavet : 28/10/2022.
* ↑ (en) Letellier, Robert I.. Sir Walter Scott and the Gothic Novel. Salzburg : University of Salzburg, 1995 (ISBN 978-0-7734-1276-7)
* ↑ (en) Scott, Walter Scott (1814). Waverley. Edinburgh : Edinburgh University Press, 2007, pp. 367-383 (ISBN 978-0-7486-0567-5)
* ↑ (en) Scott, Walter. General Preface. In : Introductions and Notes from The Magnum Opus: Waverley to A Legend of the Wars of Montrose. Edinburgh : Edinburgh University Press, 2012 (ISBN 978-0-7486-0590-3)
* ↑ (en) Da skouer : un arroud eus Odyssey, un droidigezh eus Odysseia Homeros gant Alexander Pope (1688-1744) e penn pennad kentañ Ivanhoe.
* 1 2 (en) ''Papers Retalive to the Regalia of Scotland (1829)]. Kavet : 28/10/2022..
* ↑ (en) 'University of Edinburgh'. Kavet : 28/10/2022.
* 1 2 (en) Fletcher, Mary & McKinstry, Sam. The personal account books of Sir Walter Scott. In : 'Accounting Historians Journal, 2002. Kavet : 28/10/2022.
* ↑ Merket "1820" en embannadur kentañ, hogen lakaet e gwerzh e miz Kerzu 1819.
* ↑ Saint Ronan's Well hervez an aozer, hogen St Ronan's Well eo a voe moullet.
* ↑ Embannadur dalif e 2008.
* ↑ Diechu, embannadur dalif e 2008.
* ↑ Troet diwar Götz von Berlichingen J.W. von Goethe (1773).
* ↑ A-gevret gant Luke Clennell ha John Greig.
* ↑ Evit an Encyclopædia Britannica.
* ↑ Dalif, embannet e 1890.
* ↑ Diechu, embannadur dalif e 1996.